Jou oë en rekenaargebruik - WelstandWelstand
Tuis / Advies / Jou oë en rekenaargebruik
Weens Covid-19-inperkingsmaatreëls werk baie van ons na 'n jaar steeds van die huis af, wat ook beteken dat jy heel moontlik meer tyd voor jou rekenaarskerm deurbring as wat jy by die kantoor sou doen. Tegnologie is nou deel van ons lewens en nou bestaan daar selfs iets soos rekenaarvisiesindroom.
Wat is rekenaarvisiesindroom?
Dit is die visuele ongemak wat jy ervaar weens die verlengde gebruik van rekenaars of ander digitale toestelle, verligting in die vertrek, die afstand wat jy van jou skerm af sit, jou posisie voor die skerm en die hoeveelheid weerkaatsing op die skerm.
Ek het onlangs gelees dat 'n oftalmoloog, dr. Nico van Helsdingen van Somerset-Wes, beweer dat daar geen wetenskaplike navorsing gedoen is wat sonder twyfel bewys dat rekenaar-, selfoon- of televisieskerms blywende skade aan jou sig kan aanrig nie. Daar is wel navorsing gedoen oor blouligblootstelling wat deur hierdie skerms veroorsaak word. Navorsing dui ook aan dat langdurige blootstelling aan hierdie skerms op 'n baie jong ouderdom die risiko vir die ontwikkeling of verergering van bysiendheid kan verhoog.
Tekens van digitale oogspanning
Oë raak uit fokus nadat jy 'n tyd lank die rekenaar of digitale toestel gebruik het
Oë is moeg en seer
Hoof-, nek- en skouerpyn
Wat kan jy doen om verligting te kry?
Vermy weerkaatsing. Kyk na die posisie van jou rekenaar en indien daar onnodige lig op die skerm val wat weerkaatsing veroorsaak, skuif die skerm of rekenaar. Of as daar blindings is, maak dit toe. Indien die lig te helder is, kry 'n lessenaarlamp wat die lig op die lessenaar laat skyn en nie op die skerm nie. Jy kan ook 'n refleksieskerm gebruik.
Maak seker dat jy die regte posisie voor jou rekenaar inneem. Sit 'n armlengte weg van die skerm en probeer effens afkyk na die skerm. Om seker te maak dat jou rekenaar op die regte plek is, strek jou arm in 'n lyn loodreg op jou rekenaarskerm. As jy dit nie reg kan raak nie, sit jy te naby.
Plaas die rekenaarskerm 10 tot 12 cm onder die vlak van jou oë. Die ideaal is om teen 'n hoek van 15 tot 20 grade na die skerm te kyk. Dit verseker dat jou ooglid meer van jou oogbal bedek en dat jou oë klam en gesond gehou word.
Rus van tyd tot tyd. Die American Optometric Association (AOA) beveel aan dat jy na elke 2 ure se kyk na die rekenaarskerm 15 minute moet rus. Dit is goeie raad om nie net jou oë te beskerm nie, maar ook vir jou algemene gesondheid. Om vir lang tydperke te sit, kan sleg wees vir jou rug, gewrigte, liggaamshouding en gewig. Gebruik hierdie pouses om te strek en weg te beweeg van die rekenaar.
Dit is goed om die 20-20-20-reël te volg. Dit behels dat jy vir elke 20 minute se skermtyd vir 20 sekondes na 'n voorwerp kyk wat 20 voet weg van jou is.
Knip gereeld jou oë om dit te bevogtig en trane oor die oppervlak te versprei. Indien jou oë steeds droog voel, gebruik oogdruppels of kunsmatige trane, wat help om dit te bevogtig.
Pas die helderheid van jou skerm aan. Die helderheid van jou skerm moet verband hou met die omringende lig.
Gebruik 'n voorskrifbril wat help om weerkaatsing op die lens te verminder deur middel van 'n teenrefleksielaag. Die nuutste lagies blok ook skadelike blou lig uit wat deur LED-ligte afgegee word. 'n Leesbril help jou nie in hierdie situasie nie. Brille word ook spesifiek vir rekenaarskerms gemaak deur spesiale lense wat die hele skerm deur wyeveldtegnologie in fokus plaas. Indien jy kontaklense gebruik, laat jou oë gereeld rus deur jou bril te dra. Die aanbeveling is dat almal vanaf die ouderdom van 40 hul oë moet laat toets.
Hou op met werk as jy simptome van digitale visuele uitputting of visuele rekenaarsindroom het. Oftalmoloë gebruik hierdie term om die nadelige gevolge van langdurige gebruik van die rekenaar te beskryf. Hierdie simptome is nie permanent nie en moet afneem as jy 'n paar uur wegkom van die rekenaar. Dit kan egter groot ongemak veroorsaak en as jy nie aandag daaraan gee nie, kan dit lei tot permanente oogprobleme.
Omdat Solidariteit verstaan dat kantoorpraktisyns en selfs persone in kommunikasie en bemarking unieke uitdagings ervaar, soos om lang ure agter 'n rekenaar deur te bring, onder baie druk werk, en 'n wye verskeidenheid inligting, kennis en vaardighede moet hê, bied hierdie Solidariteit-beroepsgildes vir jou 'n netwerk van werk. Besoek gerus die skakel https://gildes.solidariteit.co.za/ vir meer inligting.